De trafikale problemer omkring stor-arrangementer i Gigantium fortsætter. Trafikanter melder om kø fra Støvring til Gigantium i forbindelse med Cool Kids-arrangement.

Der er kun få minutter til, koncerterne går i gang ved det store børnemusik-arrangement i Gigantium. Der er udlovet 4000 billetter på forhånd, og yderligere 1000 billetter fordeles i døren. Men det forlyder, at der er store trafikale problemer. - Jeg hører fra folk, at der er kø helt til Støvring, siger direktør i Aalborg Pirates, Thomas Bjuring. Han har ikke nogle gode råd til, hvordan man kommer hurtigere frem til koncertstart, der er planlagt til klokken 17. - Men mon ikke vi kan strække den nogle minutter, lyder det fra arrangøren. Cool Kids koncerten er den første af to gratiskoncerter, som er kommet på benene i et samarbejde mellem sponsorgruppen bag Aalborg Pirates, Cool East, og virksomheden Cool Shop. I aften spiller navne som Flora Ofelia, Ladybirds, Teen Eyes og Lærke. De er alle kendt fra MGP. I morgen er der fest for de voksne, når Medina, Burhan G, Tøsedrengene og Rasmus Walter går på scenen.